Document ID: 32011R1131

РЕГЛАМЕНТ (ЕС) № 1131/2011 НА КОМИСИЯТА
от 11 ноември 2011 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на стевиол гликозидите
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10 и член 30, параграф 5 от него,
като има предвид, че:
(1)
С Регламент (ЕО) № 1333/2008 се установява списък на Съюза на добавките в храни, одобрени за използване в храните, и на условията за тяхната употреба.
(2)
Европейският орган за безопасност на храните (наричан по-долу „Органът“) направи оценка на безопасността на използването като подсладител на стевиол гликозидите, извличани от листата на растението Stevia rebaudiana Bertoni, и представи становището си на 10 март 2010 г (2). Органът установи допустим дневен прием (ДДП) за стевиол гликозидите от 4 mg/kg телесно тегло на ден, изразен като еквиваленти на стевиол. Консервативните оценки относно експозицията на стевиол гликозиди както при възрастни, така и при деца, сочат вероятност от надвишаване на ДДП при предложените максимални нива на употреба.
(3)
Предвид заключението на Органа през септември 2010 г. заявителите представиха изменения в предложените употреби и поискаха от Органа да вземе предвид тези употреби. През януари 2011 г. беше публикувано изявление за нова оценка на експозицията (3). Въпреки изменените употреби заключението беше много сходно - а именно, че както при възрастни, така и при деца, ДДП може да бъде надвишен при активно консумиращите лица. Най-голям дял в общата очаквана експозиция на стевиол гликозиди имат ароматизираните безалкохолни напитки (безалкохолни напитки).
(4)
Въпреки че се отчита нуждата от пускане на пазара на нови продукти с намалено енергийно съдържание, употребата на стевиол гликозиди като подсладител следва да се разреши при подходящи максимални нива на употреба. Предвид потенциално значителния дял на безалкохолните напитки в приема на стевиол гликозиди, следва да се определи по-ниско ниво на употреба в ароматизирани напитки в сравнение с предложените по-рано нива, разгледани от Органа.
(5)
Комисията ще поиска от производителите и потребителите на стевиол гликозиди информация относно действителната употреба на добавката в храните след разрешаването ѝ. Комисията ще предостави тази информация на държавите-членки. При необходимост Комисията ще поиска от Органа да направи нова по-прецизна оценка на експозицията, като вземе предвид действителните употреби на стевиол гликозидите в различните подкатегории храни и консумацията на нормални хранителни продукти в сравнение с тези с намалена енергийна стойност.
(6)
В становището си Органът изрази ДДП за стевиол гликозидите като еквиваленти на стевиол. Експозицията на стевиол гликозиди чрез храната също беше изразена като еквиваленти на стевиол. Поради това максималните разрешени нива на употреба следва също да се изразят като еквиваленти на стевиол. Максималните нива на стевиол гликозиди са изразени като сума от всички специфично означени стевиол гликозиди, посочени в спецификациите, и могат да бъдат преобразувани в еквиваленти на стевиол с помощта на коефициентите на преобразуване, посочени в спецификациите.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Изменение на Регламент (ЕО) № 1333/2008
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Преходна разпоредба
Чрез дерогация от член 2, параграф 1 от Регламент (ЕС) № 1129/2011 на Комисията от 11 ноември 2011 година за изменение на приложение II към Регламент (ЕО) № 1333/2008 на Европейския парламент и на Съвета посредством създаване на списък на Съюза на добавките в храни (4) вписванията в част Б и част Д от приложение II към Регламент (ЕО) № 1333/2008 относно стевиол гликозидите (E 960) се прилагат от датата на влизане в сила на настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 ноември 2011 година.

Labels: 0
3
17